اويونلار
یازار : آيدين(علي محمد) خلفي زنگير
چمبر شكلينده تخميناً 3 ارشين بويوندا بير جيز چكيلير، اويونچولار اؤزلرينه يولداش گؤتوروب ايكي بؤلومه بؤلونورلر. پوشك آتيلير. پوشكو اودوزان يولداشلارييلا بيرليكده جيزين ايچينده اولور.
جيزين ايچينده اويونچولارين سايي قدر گؤن قاييش سريلير. قاييشين توققاسي جيزين قيراغينا بير قاريش قالان و او بيري باشي جيزين اورتاسينا دوغرو اولور و هر اويونچو اونلاري چؤلدهكي اويونچولاردان ساخلاماق اوچون قاييشين بيرينين اوستونده دورور اما تاپدامير.
اويون باشلانير. جيزين چؤلونده اولان اويونچولار قاييشي جيزين ايچيندن گؤتورمهيه و ايچينده اولانلار اونلارين آياقلاريني اؤز آياقلاري ايله وورماغا چاليشيرلار. ايچهريدهكي اويونچولار چؤلدهكيلرين آياقلاريني وورماق اوچون بير آياقلاري جيزين ايچينده اولماليدير. بو ايشي چؤلده اولان اويونچولارين بيريني توتوب ايچهري چكمكله ده گؤره بيلرلر. آياغي باسيلان اويونچو يولداشلاري ايله بيرليكده جيزين ايچينه و ايچهريدهكيلر چؤله يئر دييشيرلر.
چؤلدهكي اويونچولار دا آياقلاريندان موغايات اولاراق جيزين ايچينه سريلن قاييشلاري اله كئچيرمهيه چاليشيرلار. قاييشين بيريني اله كئچيرندن سونرا، ايچهريده اولانلار اوچون ايش بير آز چتينلشير. چونكي او قاييشلا ووراراق، قاييشلارين قالانيني دا اله كئچيرمك راحت اولور. قاييشلار اله كئچديكدن سونرا جيزين ايچينده اولانلاري قاييشلارلا وورماغا باشلاييرلار. ايچهريدهكيلر اونلارين بيرينين آياغيني، آياغييلا وورونجا اويون بئله گئدير. بئله اولاندا جيزداكيلار قاييشلاري چؤلدهكيلردن آليب يئرلريني دييشيرلر و قاييشلا وورماغا باشلاييرلار.
اويونون قورالينا گؤره قاييشين توققاسييلا يوخ او بيري باشييلا قورشاقدان آشاغا تكهجه قيچا وورماليديرلار. بو اويونو گنجلر، پاييز فصلي و بايرام قاباغي اويناييرلار. بو اويونو اويناماغا جسارت گؤسترن اويونچو اؤزونه فخر ائدهبيليردي، چونكي اوركلي و قورخماز اولدوغونو هامييا گؤستَريردي. دوغرودان دا بئله ايدي. چونكو گون قاييشين آغريسينا هر آدام دؤزه بيلمز.
azb_Arab snd_Arab pes_Arab azb_Arab azb_Arab azb_Arab azb_Arab